Diari Oficial de la Generalitat Valenciana


Sumari del DOGV 9792, del 20-02-2024 (2024/1331)

RESOLUCIÓ de 14 de febrer de 2024, de la rectora de la Universitat Jaume I, per la qual es declaren els dies inhàbils per a l'any 2024 a efectes del còmput de terminis en els procediments de gestió pròpia.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9792

Data del DOGV
:   20-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1331


Data del document
:   14-02-2024

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * Universitat Jaume I

RESOLUCIÓ de 14 de febrer de 2024, de la rectora de la Universitat Jaume I, per la qual es declaren els dies inhàbils per a l'any 2024 a efectes del còmput de terminis en els procediments de gestió pròpia. [2024/1331]  
Vist el calendari laboral del personal tècnic, de gestió i d'administració i serveis per a l'any 2024 aprovat pel Consell de Govern en la sessió núm. 1, de 25 de gener de 2024, que determina els períodes de tancament de la Universitat per raons de racionalització de la despesa i d'estalvi energètic, i comprovades les necessitats acadèmiques i administratives de la Universitat Jaume I durant l'any 2024.  
  
Atès que, conforme amb l'article 31.3 de la Llei 39/2015, d'1 d'octubre, la seu electrònica del registre de cada administració pública o organisme ha de determinar els dies que es consideraran inhàbils als efectes previstos en aquest article, atenent l'àmbit territorial on exerceix les seues competències i el calendari previst en l'article 30.7.  
  
Atès que, conforme amb l'article 30.8 de la Llei 39/2015, d'1 d'octubre, la declaració d'un dia com a hàbil o inhàbil a l'efecte del còmput de terminis no determina per si sola el funcionament dels centres de treball, l'organització del temps de treball ni l'accés dels ciutadans als registres.  
Ateses les competències que confereix a la rectora o rector l'article 40 de la Llei orgànica 2/2023, de 22 de març, del sistema universitari, i conforme a les facultats referents a la seua autonomia que l'article 3 del mateix text legal confereix a la institució, i a l'efecte del còmput dels terminis en tots els procediments administratius de gestió pròpia la resolució dels quals corresponga a la Universitat Jaume I, resolc:  
  
  
Primer  
Declarar inhàbil el mes d'agost de 2024 a l'efecte del còmput de terminis en els procediments de gestió pròpia. En aquests casos els terminis s'interrompran el dia 1 d'agost de 2024 i el còmput es reprendrà l'1 de setembre del mateix any.  
Es considerarà hàbil el mes d'agost per al còmput de terminis de les convocatòries de places de personal docent i investigador contractat i de cossos docents universitaris (excloent el dia 15 i tots els dissabtes i diumenges).  
  
Segon  
Així mateix, són dies inhàbils els dissabtes i diumenges, els dies declarats com a festa d'àmbit nacional no substituïbles o sobre els quals la Generalitat Valenciana no ha exercit la facultat de substitució, els dies determinats com a festius a la Comunitat Valenciana i també els declarats festius per l'Ajuntament de Castelló de la Plana.  
  
  
Tercer  
La presentació de sol·licituds, escrits i comunicacions pot realitzar-se en el Registre electrònic de la Universitat durant les vint-i-quatre hores de tots els dies de l'any, d'acord amb el que disposen els articles 20 i següents del Reglament d'administració electrònica de l'UJI aprovat per Acord núm. 1, del Consell de Govern, de 28 de gener de 2016 (DOGV 7737, 09.03.2016).  
  
Quart  
Contra aquesta resolució, que posa fi a la via administrativa, es pot interposar potestativament un recurs de reposició en el termini d'un mes, a partir de l'endemà de la publicació, davant el mateix òrgan que va dictar la resolució, o bé directament interposar recurs contenciós administratiu davant el jutjat contenciós administratiu de Castelló de la Plana, en el termini de dos mesos comptadors a partir de l'endemà de la publicació.  
  
Castelló de la Plana, 14 de febrer de 2024.- La rectora: Eva Alcón Soler.